গুজরাতের মুখ্যমন্ত্রী থাকার সময় থেকেই নরেন্দ্র মোদী সে রাজ্যে ভোটের সময় সিংহভাগ বিধায়ক-সাংসদদের বদল করে দিতেন। তাঁদের নতুন করে টিকিট দেওয়া হতো না। যাতে তাঁদের বিরুদ্ধে মানুষের ক্ষোভকে প্রশমিত করা যায়। নতুনদের সামনে রেখে ফের ভোট টানা যায়। সম্প্রতি দিল্লির পুরভোটেও বিজেপি ভরসা রেখেছিল পুরোপুরি নতুনদের উপরে। কাজেও এসেছে সেই কৌশল। এ বারে সেই পথ ধরতে চলেছেন কংগ্রেস সহ-সভাপতিও রাহুল গাঁধীও। কংগ্রেস শাসিত কর্নাটকের নেতাদের সঙ্গে বৈঠকে রাহুল জানিয়ে দিয়েছেন, ধরে নেওয়ার কোনও কারণ নেই, সব বিধায়কই আবার টিকিট পাবেন। যাঁদের বিরুদ্ধে মানুষের ক্ষোভ আছে, তাঁদের বদলও করা যেতে পারে। কংগ্রেস সূত্রের খবর, কর্নাটক শুধু নয়, আগামী দিনে সব রাজ্যেই এই সমীকরণ অনুসরণ করতে চলেছেন রাহুল। কর্নাটক এমন একটি রাজ্য যেটি বিজেপির থেকে ছিনিয়ে নিয়েছে কংগ্রেস। আগামী বছর সে রাজ্যের ভোটে ক্ষমতা ধরে রাখতে মরিয়া কংগ্রেস সহ-সভাপতি। সেখানে নতুন টিম পাঠিয়ে তাঁদের মাটি কামড়ে পড়ে থাকতে বলেছেন। বুথ স্তরের কমিটিও শক্ত করা হচ্ছে। জেলা স্তরের নেতাদের বাড়তি গুরুত্ব দিয়ে বদলানো হচ্ছে সংগঠনের খোলনলচে। জুলাই মাসে রাহুল নিজেও সেখানে যাচ্ছেন। তার আগে আগামিকাল দক্ষিণের আর এক রাজ্য তেলঙ্গানায় সভা করবেন। শনিবার যাবেন চেন্নাই, করুণানিধির জন্মদিনের অনুষ্ঠানে সামিল হতে।